Unity (paparan antara muka)

Pembangunan

Pada asalnya, Ubuntu telah menggunakan persekitaran atas meja GNOME secara penuh. Walaubagaimanapun, bermula dari April 2011 dengan Ubuntu 11.04 Natty Narwhal, Unity dijadikan paparan antara muka secara lalai untuk menggantikan GNOME Shell disebabkan perbezaan falsafah mengenai pengalaman kepenggunaan antara Mark Shuttleworth dengan pasukan GNOME.
Pada November 2010, Pengurus Komuniti Ubuntu, Jono Bacon menerangkan bahawa Ubuntu akan terus mengeluarkan tindanan GNOME, aplikasi GNOME dan mengoptimumkan Ubuntu untuk GNOME. Beliau menambah lagi, yang hanya menjadi perbezaan adalah Unity yang akan menjadi cangkerang untuk GNOME.
Canonical mengumumkan bahawa mereka telah membina Unity untuk komputer desktop dan menjadikan Unity sebagai cangkerang utama untuk Ubuntu versi 11.04.
GNOME Shell tidak dimasukkan ke dalam Ubuntu 11.04 Natty Narwhal kerana kerja-kerja yang berkaitan tidak sempat disiapkan pada waktu 11.04 dibekukan, tetapi boleh didapati melalui PPA, dan boleh didapati dalam Ubuntu 11.10 melalui repositori rasmi.
Pada November 2010, Mark Shuttleworth mengumumkan niat untuk menjalankan Unity di atas Wayland bagi menggantikan yang sedang digunakan sekarang iaitu X Window System.
Pada Disember 2010, sesetengah pengguna meminta pelancar Unity diberi fungsi untuk mengubah kedudukannya dari sebelah kiri ke sebelah bahagian skrin yang lain, tetapi Mark Shuttleworth menyatakan dalam jawapan, “Saya risau ia tidak akan mengikut matlamat reka bentuk kami, jadi kami tidak akan melaksanakannya. Kami ingin pelancar sentiasa berdekatan dengan butang Ubuntu di panel." Namun begitu, dalam Ubuntu 11.10, butang Ubuntu telah dialihkan ke pelancar, lalu menjadikan hujah ini tidak sah.
Cangkerang antara muka Unity sekarang ditulis dalam sebuah toolkit yang dipanggil Nux dan sebuah plugin pengurus tetingkap Compiz, yang dinyatakan oleh Canonical bahawa ia lebih pantas dari Mutter, yang sekarang merupakan plugin pengurus tetingkap bagi GNOME Shell.
Pada 14 Januari 2011, Canonical juga mengeluarkan pralihat teknikal bagi versi “2D” untuk Unity berdasarkan dari Qt dan ditulis dalam QML. Unity-2D tidak dimasukkan dalam CD Ubuntu 11.04, sebaliknya desktop GNOME klasik dijadikan alternatif bagi perkakasan yang tidak dapat menjalankan Unity.
Pada April 2011 Mark Shuttleworth mengumumkan bahawa Ubuntu 11.10 Oneiric Ocelot tidak akan memasukkan desktop GNOME klasik sebagai alternatif kepada Unity, sebaliknya Ubuntu 11.10 akan menggunakan Unity 2D yang berdasarkan QT bagi pengguna yang mempunyai perkakasan yang tidak menyokong versi 3D. Walaupun begitu, desktop GNOME klasik kekal tersedia sebagai alternatif untuk Ubuntu 11.10 melalui sebuah pakej dalam repositori Ubuntu.

Perbandingan antara Unity dan Unity 2D

Canonical mengekalkan dua versi diskret bagi Unity yang hampir tidak dapat dibezakan dari segi visual tetapi dapat dibezakan dengan ketara dari segi tahap teknikalnya.
Unity ditulis sebagai plugin bagi Compiz dan ditulis dalam bahasa pengaturcaraan C++ dan Vala dan menggunakan toolkit OpenGL yang dipanggil Nux. Menjadi plugin bagi Compiz memberikan prestasi Unity GPU pantas pada sistem yang berkeserasian.

Unity 2D adalah sebuah set aplikasi secara individu. Ia ditulis dalam bahasa pembinaan antara muka bergrafik QML dari perluasan rangka kerja Qt. Secara lalai, Unity 2D menggunakan pengurus tetingkap Metacity tetapi boleh juga digunakan pada pengurus tetingkap yang pantas seperti Compiz atau KWin.
Dalam Ubuntu 11.10, Unity 2D menggunakan XRender dari Metacity berdasarkan pengkomposit untuk mendapat kesan telus.
Bermula dari Ubuntu 11.10, Unity 2D menggantikan panel GNOME klasik sebagai alternatif kepada pengguna yang mempunyai perkakasan yang tidak dapat menyokong Unity versi Compiz

Sambutan

Unity telah menerima ulasan yang pelbagai. Reka bentuknya dan pembinaannya telah menjadi kontroversi dan akibatnya ramai pengguna dan pengulas mencari kesalahan dari segi sifat pembinaannya yang mempunyai batasan-batasan tertentu. Sungguhpun demikian, pengguna yang lain telah mendapati bahawa Unity merupakan peningkatan dari GNOME 2 dan mempunyai potensi untuk dibaik pulih dari semasa ke semasa.